‘ทีเอ็มบี’รุกโมบายแอพ
ทหารไทยรุกเศรษฐกิจดิจิทัล เชื่อมไอแบงก์กิ้ง-โมบายแอพครั้งแรกในไทย&nbsp;
14 ม.ค. 2558

ทหารไทยรุกเศรษฐกิจดิจิทัล เชื่อมไอแบงก์กิ้ง-โมบายแอพครั้งแรกในไทย  
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารได้พัฒนาระบบโมบายแอพพลิเคชั่น “ทีเอ็มบี ทัช” ที่เชื่อมเป็นระบบเดียวกับอินเทอร์เน็ตแบงก์กิ้งของธนาคารขึ้นเป็นครั้งแรก เนื่องจากเห็นแนวโน้มที่จะมีผู้ทำธุรกรรมผ่านอุปกรณ์เคลื่อนที่ เช่น สมาร์ทโฟนและแท็บเล็ตมากขึ้น โดยตั้งเป้าจะมีผู้ใช้งานเพิ่มขึ้น 30% หรือจาก 8 หมื่นคน เป็น 1.2-1.5 แสนราย ในปีนี้ 
ทั้งนี้ ระบบดังกล่าวจะช่วยให้ข้อมูลที่ลูกค้าทำรายการทุกอย่างเป็นข้อมูลชุดเดียวกันแบบเรียลไทม์ ไม่ต้องคอยจำหรือสลับใช้งานสองระบบ เนื่องจากความแตกต่างของข้อมูลที่ลูกค้าทำธุรกรรมไว้ ลูกค้าจึงสามารถใช้งาน ทีเอ็มบี ทัช และอินเทอร์เน็ตแบงก์กิ้งควบคู่กัน โดยไม่ต้องเรียนรู้การใช้งานใหม่ และมีการรักษาความปลอดภัยเข้มข้น 3 ระดับ 
ปัจจุบันธนาคารมีลูกค้ารายย่อย 2 ล้านคน ในจำนวนนี้ใช้อินเทอร์เน็ตแบงก์กิ้ง 2.5 แสนคน และโมบายแบงก์กิ้ง 8 หมื่นคน
“อินเทอร์เน็ตแบงก์กิ้งในไทยถือว่าค่อนข้างล้มเหลว เพราะไม่ตอบสนองการใช้งานของลูกค้า ระบบบนแพลตฟอร์มไม่ได้อำนวยความสะดวกเท่าที่ควร ส่งผลให้ในภาพรวมมีการใช้อินเทอร์เน็ตแบงก์กิ้งเพียง 24% ของยอดธุรกรรมรวม ขณะที่สิงคโปร์มีการใช้งานถึง 64%” นายบุญทักษ์ กล่าว
ด้าน เบอร์นาร์ด คุ๊ก ประธานเจ้าหน้าที่บริหารลูกค้าบุคคล ธนาคารทหารไทย กล่าวว่า อัตราการใช้งานโมบายแบงก์กิ้งของคนไทยเพิ่มสูงมาก จาก 1.1 ล้านคน เมื่อปี 2556 เป็น 3.3 ล้านคน ในปี 2557 เทียบกับอินเทอร์เน็ตแบงก์กิ้งที่เติบโตราว 20% หรือจาก 7.2 ล้านคน เป็น 8.9 ล้านคน สะท้อนพฤติกรรมผู้บริโภคที่นิยมทำธุรกรรมผ่านเครื่องมือสื่อสารมากขึ้น
นอกจากนี้ ธนาคารยังคงพัฒนาช่องทางอื่นๆ เพื่อรองรับลูกค้า โดยในส่วนของสาขาจะมีการเปลี่ยนหรือย้ายสถานที่ตั้งให้ลูกค้าเข้าถึงได้สะดวก รวมทั้งการมีพันธมิตรที่ทำให้ลูกค้าฝากเงินทีเอ็มบีได้หลายแห่งทั่วประเทศ